約漕使泛舟東郊坐客十人分韻得江字
作者：魏了翁
朝代：宋

paragraphs: 微雨爽晴昊，柔風渙清瀧。
空明山四坐，宇靜天八窗。
筮言得幽真，此意誰與雙。
使家我風調，賓友俱同腔。
高談颭清鏡，勝韻眠空缸。
東西南北人，偶此同一邦。
坐數雲皛皛，起看水淙淙。
古今聚散地，浩浩如此江。
餘霞照寶瑟，明夜欺銀釭。
維舟未肯鼓，歸夢驚逢逢。